Søndag aften og natten til mandag blev himlen over Danmark farvelagt af et sjældent kraftigt nordlys. De grønne og røde farver på den mørke vinterhimmel skyldtes en kraftig eksplosion af ladede partikler i den øvre del af Solens atmosfære, der via solvinde blev sendt ned mod Jorden. Disse eksplosioner kaldes også for solstorme, og mandag aften og natten til tirsdag er der udsigt til, at nordlyset kan blive endnu kraftigere over Danmark, end det var natten til mandag. Det er dog ikke alle steder, der bliver oplagt til at se nordlys. Skyer og rimtåge i de mørke timer kan nemlig ødelægge udsynet. Her er der bedst chance De bedste muligheder for at se nordlys er i løbet af aftentimerne i det nordlige og vestlige Jylland. Her er der udsigt til klart vejr frem til efter midnat. Længere mod øst bliver det mere overskyet, men langs de nordsjællandske kyster er der en mulighed for klart vejr mod nord og dermed fine muligheder for nordlys. Meget afhænger dog af skydækkets placering. Som aftenen og natten skrider frem, bliver det gradvist mere overskyet mod øst, mens der i Jylland efterhånden dannes tåge. Omkring klokken 02 er de bedste chancer for at se de betagende farver langs den nordvestjyske kyst. Inde over land er der stor risiko for tåge. I de tidlige morgentimer er der fortsat udsigt til kraftig nordlys, men chancerne for at se det er formentlig små, da der mange steder vil ligge skyer eller rimtåge. Nattens rimtåge vil samtidig give problemer for morgentrafikken tirsdag og kan blive hængende det meste af dagen. Kan blive endnu kraftigere i nat Søndagens nordlys var efter danske forhold en sjælden kraftig omgang. Men den kommende aften og nat kan det blive endnu kraftigere. For at beregne mængden af nordlysaktivitet bruges et såkaldt kp-indeks. Kp-indekset er et globalt geomagnetisk aktivitetsindeks og fortæller noget om, hvor kraftige eksplosionerne på Solen er. Indekset går fra nul til ni, og jo højere værdien er, jo kraftigere er solstormen, og dermed nordlyset. I timerne omkring midnat er der nogle prognoser, der spår, at indekset kan komme helt op på omkring syv over dansk område. Det er et usædvanligt højt niveau og vidner om, at mandagens nordlys kan blive endnu kraftigere end søndagens. Under normale omstændigheder er nordlys svært at se med det blotte øje i Danmark, men med et kamera og lidt tålmodighed kan fænomenet give et flot resultat. I aften og i nat er der dog muligheder for, at nordlyset kan blive så kraftigt, at man kan spotte farverne på himlen uden et kamera. De bedste forhold fås ved at søge væk fra byernes lysforurening.

Opsummering:
Skyer og rimtåge kan ødelægge udsynet flere steder.